Momente pline de emoție, cu ocazia ceremoniei militare și religioase prin care s-a marcat împlinirea unui veac de la înălțarea Monumentului închinat Eroilor din satul Dragodana, care s-au jertfit pe câmpul de luptă în Primul Război Mondial, pentru România Mare. Este un loc de reculegere, dar și un simbol al demnității și curajului cu care înaintașii noștri au luptat pentru idealurile naționale. Numele lor sunt gravate pentru veșnicie în piatra de munte a Monumentul înălțat acum un secol în inima satului Dragodana și vor fi de-a pururi pomeniți, cu adâncă recunoștință, alături de Eroii din celelalte sate ale comunei și din întreaga țară. Ceremonia a debutat cu intonarea Imnului Național al României de către Fanfara Garnizoanei Târgoviște și a cuprins o slujbă religioasă, depunere de coroane la Monument și defilarea Gărzii de Onoare. Alături de numeroși membri ai comunității, la eveniment au participat: președintele Consiliului Județean Dâmbovița – Corneliu Ștefan, prefectul județului Dâmbovița – Claudia Gilia, comandatul Garnizoanei Târgoviște – col. ing. Cristian Biță, conducerea Asociației Națională Cultul Eroilor, filiala județeană Dâmbovița și alți oaspeți de seamă
” Mă bucur să văd că Dragodana nu și-a uitat eroii căzuți pentru țară!
Astăzi, s-au împlinit 100 de ani de la ridicarea în Dragodana a monumentului dedicat fiilor comunei căzuți în Primul Război Mondial.
Sunt însemnate aici, ca de altfel pe toate monumentele ridicate în tot județul, numele celor care și-au dat viața pentru țară!
Cinste și onoare!”, a transmis președintele CJ Dâmbovița, Corneliu Ștefan